Lieta C‑126/15

Eiropas Komisiju

pret

Portugāles Republiku

Valsts pienākumu neizpilde – Akcīzes nodoklis cigaretēm – Direktīva 2008/118/EK – Iekasējamība – Iekasējamības laiks un vieta – Nodokļa markas – Akcīzes preču brīva aprite – Cigarešu paciņu izplatīšanas un tirdzniecības ierobežojums laikā – Samērīguma princips

Kopsavilkums – Tiesas (piektā palāta) 2017. gada 29. jūnija spriedums

Noteikumi par nodokļiem – Tiesību aktu saskaņošana – Akcīzes nodoklis – Direktīva 2008/118 – Akcīzes nodokļa iekasējamība – Iekasējamības nosacījumi – Valsts pasākums, kura mērķis ir novērst pārmērīgu cigarešu paciņu daudzumu nodošanu patēriņam gada beigās, paredzot akcīzes nodokļa palielināšanos – Cigarešu paciņu izplatīšanas un tirdzniecības ierobežojums laikā – Pieļaujamība – Pasākums, kas piemērojams arī akcīzes nodokļa likmes nepaaugstināšanas gadījumā – Samērīguma principa pārkāpums

(Padomes Direktīvas 2008/118 preambulas 31. apsvērums un 9. panta pirmā daļa, 11. pants un 39. panta 3. punkta pirmā daļa)

Dalībvalsts nav izpildījusi pienākumus, kas tai paredzēti Direktīvas 2008/118/EK par akcīzes nodokļa piemērošanas vispārēju režīmu, ar ko atceļ Direktīvu 92/12/EEK, 9. panta pirmajā daļā un pārkāpusi samērīguma principu, paredzot, ka cigarešu iepakojumus, kuri ir nodoti patēriņam noteiktā gadā, vairs nedrīkst tirgot vai izplatīt arī pēc nākamā gada trešā mēneša beigām, ja šajā nākamajā gadā attiecīgajiem izstrādājumiem akcīzes nodokļa likme nav palielināta.

Proti, krāpšanas nodokļu jomā, izvairīšanās no nodokļu maksāšanas un iespējamās ļaunprātīgās izmantošanas apkarošana ir Direktīvas 2008/118 mērķis, kā tas izriet no tās preambulas 31. apsvēruma, 11. panta un 39. panta 3. punkta pirmās daļas. Cigarešu paciņu nodošana patēriņam pārmērīgos daudzumos, sagaidot akcīzes nodokļa palielināšanos nākotnē, ir ļaunprātīgas izmantošanas veids, kas dalībvalstīm ir jānovērš ar atbilstošiem pasākumiem. Tā kā Direktīvas 2008/118 9. panta pirmajā daļā ir atsauce uz valsts tiesisko regulējumu, kas piemērojams nodokļa iekasējamības rašanās brīdī, lai noteiktu iekasējamības kārtību un nodokļa likmi, šādas dalībvalstu tiesības noteikti ietver iespēju, ka tās var veikt šādus pasākumus.

Katrā ziņā dalībvalstīm, īstenojot tām Savienības tiesībās paredzētās pilnvaras, ir jāievēro vispārējie tiesību principi, tostarp īpaši samērīguma princips. Tas nozīmē, ka dalībvalstīm ir jāizmanto līdzekļi, kas, no vienas puses, ļauj efektīvi sasniegt valsts tiesībās paredzētos mērķus, bet, no otras puses, vismazāk apdraud attiecīgos Savienības tiesību aktos paredzētos mērķus un principus. Pasākums, kura mērķis ir novērst pārmērīgu cigarešu paciņu daudzumu nodošanu patēriņam gada beigās, paredzot akcīzes nodokļa palielināšanos, ir piemērots tādu leģitīmo mērķu īstenošanai kā krāpšanas nodokļu jomā un izvairīšanās no nodokļu maksāšanas apkarošana. Turklāt tas palīdz uzturēt veselīgu konkurenci. Tā kā šis pasākums ir piemērojams visiem gadījumiem, tostarp arī tad, kad akcīzes nodokļa likme samazinās vai paliek nemainīga, tas nav nepieciešams šo mērķu sasniegšanai. Tos var sasniegt arī mazāk ierobežojošā un tikpat piemērotā veidā, ja apstrīdētais pasākums būtu piemērojams tikai cigarešu akcīzes paaugstināšanās gadījumā.

(skat. 59.–62., 64., 67., 68., 78., 79. un 99. punktu un rezolutīvo daļu)